google/wiki40b huggingface dataset:
Poppy Club

Poppy Club var et såkalt showsenter i Keysers gate 1 i Oslo, med kombinerte opptredener av band og diskotek. Dette var en medlemsklubb som ble startet og driftet av musikkavisen POP-Revyens redaktør Amund Myklebust.

Etablering

Klubben åpnet for første gang dørene søndag 12. februar 1967. I A-salen var det scene for liveopptredener. Fra hver side av scenen var det rettet en rød og en grønn lyskaster. I samme salen ble det også arrangert diskotek. Redaktør Amund Myklebust skal ha skaffet det som må ha vært Norges første diskokule. Han var nemlig flere ganger i London for å kjøpe inn ulike effekter, som T-trøyer, jakkemerker, osv., for å kunne tilby POP-Revyens lesere. Det var under en slik innkjøpsrunde at han kom over den digre diskokula og fikk den importert til Norge.

Eksklusiv og støyete klubb

Ifølge annonsene var mulighetene for å skaffe seg medlemskap svært begrenset. For å kunne kjøpe medlemskort måtte en nemlig være mellom 16 og 21 år. I praksis ble likevel ikke aldersgrensene håndhevet fullt så strengt, men det virket ekskluderende, og mange følte seg nok mindre velkommen til å forsøke.
Etter bare noen få måneder fikk IOGT nok av det høye støynivået. De sa opp leieavtalen og fikk kastet Poppy Club ut av lokalene. Klubben flyttet nå til Venstres Hus i Møllergaten 16, hvor den ble gjenåpnet 16. mai 1967. Snart fikk Poppy Club også en egen filial i Vestby, og medlemskortene kunne fritt anvendes begge steder.
Oslo-klubben ble en suksess, men måtte snart flytte videre til Grünerløkka Folkets Hus, og endelig, fra nyttår i 1968, til Rondo ungdomsrestaurant på Kontraskjæret ved Akershus festning. Da restauranten ble revet i 1970 representerte det også kroken på døra for Poppy Club.
Pentelia

Utseende

Middelsstore til ganske store (17-29 millimeter), avlange, blankt svarte oldenborrer. Antennene består av ti ledd der de tre eller fem ytterste danner en klubbe. Snuten (clypeus) er dypt innskåret i midten. Dekkvingene er kraftig punkterte, hver dekkvinge med fem svakt opphøyde lengderibber.

Utbredelse

Gruppen er utbredt i Sørøst-Asia (Java, Borneo, Sumatra, Malaysia).
Programmerbar logisk styring

Funksjonsmåte

Hovedforskjellen fra andre datamaskiner er inn- og  utgangene til PLSen. Disse blir koblet til pådragsorganer og sensorer. Inngangen til PLSen er enten digital eller analog. De digitale inngangene kan lese to tilstander, 0 og 1 (av, på) og blir eksempelvis koblet sammen med strømbrytere, endebrytere, tilbakemeldinger fra releer, gassalarmer, brannalarmer og andre tilstandverdier som er digitale. De analoge inngangene kan bli koblet sammen med transmittere som temperatur-transmittere, nivå-transmittere, trykk-transmittere og andre tilstandverdier som er analoge. Det finnes mange forskjellige analoge signaler, 4-20mA og 0-10V er mye brukt.
Utgangene kan bli koblet sammen med elektrisk motor, ventiler, hydrauliske eller pneumatiske sylindere, osv. Disse kan bli styrt digitalt med kontaktor, og analogt med for eksempel en frekvensomformer.
En PLS opererer syklisk og for hver periode blir først alle innganger, utganger og eventuelle lagrede tilstander (tidstelling, inkrementerte verdier osv.) innlest i minnet. På grunnlag av disse innleste dataene blir det beregnet nye verdier for utgangene og til slutt vil utgangene bli satt til disse verdiene. Deretter starter en ny syklus. Dette krever noe beregningstid og det betyr at verdier som endrer seg raskere enn PLSens syklustid i ekstremfall ikke fører til endringer på utgangen. Det er derfor viktig at syklustiden er lavest mulig og dette må tas hensyn til ved valg av PLS-modell.

Kommunikasjon

I et moderne automasjonsanlegg står kommunikasjon svært sentralt. Dette kan være kommunikasjon mellom to eller flere PLSer, mellom PLS og eksterne I/O (Inngang/Utgang), mellom PLS og HMI. Det finnes flere etablerte standarder innen industriell kommunikasjon, mye brukt er Profibus og Industrielt Ethernet. Basisversjoner av PLS-konseptet er basert på enkel ledningsføring med kabler for inn- og utgående signaler.
En god nummer to

En god nummer to er en norsk komiserie som gikk på TV 2 i 2009. Serien handlet om en middelmådig kvinnelig skuespiller som i desperasjon ligger seg til en rolle på Nationaltheatret. Hovedrollen ble spilt av Henriette Steenstrup. Serien ble produsert av Feelgood Scene Film & TV.
Serien ble kåret til beste forestilling på tv/film under Komiprisen 2009.
Ayrton Senna

Karriere

Senna begynte sin motorsportskarriere i gokart, og tok steget til formelbilracing i 1981. I 1983 vant han det britiske Formel 3-mesterskapet. Han debuterte i Formel 1 for Toleman i 1984, før han året etter gikk til Lotus og vant sitt første løp i Portugals Grand Prix. I 1988 gikk han over fra Lotus til McLaren, hvor han ble teamkollega med regjerende verdensmester Alain Prost. Sammen vant de 15 av 16 Grand Prix-løp det året, og Senna tok sitt første verdensmesterskap. Prost sikret seg mesterskapet i 1989, og Senna vant deretter sitt andre og tredje mesterskap i 1990 og 1991. I 1992 begynte Williams å dominere Formel 1, men i 1993 klarte Senna likevel å vinne fem løp og ta andreplassen i mesterskapet, og sikret seg også et sete i Williams for 1994.
Senna har ofte, både av motorsporteksperter og Formel 1-førere, blitt vurdert som den beste og mest innflytelsesrike Formel 1-føreren gjennom tidene i en rekke avstemninger og rangeringer. Han ble bemerket for sin kvalifiseringshastighet over en enkelt runde, og hadde rekorden for flest pole position fra 1989 til 2006. Han var også anerkjent for sine prestasjoner på vått føre, som i Monaco i 1984, på Estoril i 1985, og på Donington Park i 1993. Han vant Monacos Grand Prix seks ganger, en rekord som fremdeles står. Senna var kontroversiell gjennom hele sin karriere, spesielt for sin turbulente rivalisering med Alain Prost. I Japans Grand Prix i 1989 og 1990 var det kollisjoner mellom Senna og Prost som avgjorde hvem som vant løpet, og begge løpene var bestemmende for førermesterskapet det året.

Imola 1994

Etter å ha fått en dårlig start på 1994-sesongen, hvor den nye stjernen Michael Schumacher hadde vunnet sesongens to første løp, håpet Senna å finne tilbake til vinnerformen i San Marinos Grand Prix på Imola-banen. I syvende runde av løpet mistet Senna kontrollen over bilen i over 300 km/t i Tamburello-svingen, og krasjet inn i en betongmur i 218 km/t. Livet sto ikke til å redde, og han ble erklært død på sykehuset i Bologna.
Etter Sennas død erklærte myndighetene tre dagers landesorg i Brasil. Om lag tre millioner mennesker gikk ut i gatene for å hedre Senna. Alain Prost, Damon Hill, Emerson Fittipaldi og Rubens Barrichello var blant bårebærerne. En av de viktigste motorveiene i Rio de Janeiro ble oppkalt etter ham; «Avenida Ayrton Senna». Han er begravet på Cemitério do Morumbi i hjembyen São Paulo.
Hendelsene på Imola-banen førte til at FIA satte større fokus på sikkerhet. I tillegg til at F1-sirkuset mistet sin kanskje største stjerne denne dagen, hadde også den unge østerrikeren Roland Ratzenberger omkommet under kvalifiseringen dagen før. Etter Ayrton Sennas dødsfall skulle det gå over 20 år før neste gang en ulykke under et Formel 1-løp fikk dødelig utgang, da Jules Bianchi døde etter skader han pådro seg i Japans Grand Prix 2014.
Etter hans død ble det kjent at Senna brukte flere millioner av sin egen formue på fattige barn i Brasil. Like før sin død la han også grunnlaget for en organisasjon for utvikling og utdanning av fattige barn, som senere ble Instituto Ayrton Senna. Han var også en troende katolikk.
Elli-Kaija Köngäs-Maranda

Karriere

Elli-Kaija Köngäs-Maranda underviste ved University of British Columbia fra 1970 til 1976, og ved Université Laval fra 1976 og frem til sin død i 1982, bare 50 år gammel. Blant fagfeller var hun mest berømt for sine strukturanalyser av tradisjonell kultur, hvor hun demonstrerte både presisjon og matematisk intellekt. Hun publiserte en lang rekke avhandlinger på engelsk, fransk, finsk, russisk og tysk, og var på omfattende foredragsturneer både i Europa (inkludert Norge) og andre steder.
Hennes feministiske engasjement kom særlig til syne gjennom monografien hun skrev på bakgrunn av det feltarbeidet hun foretok blant lau-folket i perioden 1966 til 1976.
Hun ble i 1978 valgt inn som medlem av American Folklore Society. I 1983 innstiftet selskapets kvinnegruppe to minnepriser etter henne – en for studenter og en for profesjonelle. Minnefondet ble opprettet etter en suksessfull auksjon og salg av T-trøyer. American Folklore Society har også satt opp et eget minnesmerke over henne. Köngäs-Miranda ligger begravet i barndomsbyen Tervola.
Annika Zell

Biografi

Annika Zell vokste opp i Sundsvall og konkurrerte for Kovlands IF og Sundsvalls OK. Hun flyttet til Lillehammer og konkurrerte der for Nydalens Skiklub.
Annika Zell ble nummer åtte på 30 km i svensk mesterskap i langrenn i 1990 i Östersund.
Zell vant VM I skiorientering (lang løype) i 1992 i Pontarlier og 1996 på Lillehammer. Hun vant også kort løype i 1998.
Hun kom på andreplass sammenlagt i  verdenscupen i skiorientering i 1991 og 2000 og på tredjeplass i 1999.
Zell vann O-Ringen i 1993 og 1996. Hun kom på femteplass sammenlagt i verdenscupen i orientering  i 1992. Hun har vunnet Tiomila tre ganger: i 1995 og 1996 med Sundsvalls OK og i 2006 med Nydalens SK. Hun deltok på det svenske laget som tok gull i nordisk mesterskap i orientering i 1992.
I 2018 begynte hun som langrennstrener for det svenske kvinnelandslaget, sammen med Magnus Ingesson.
Contakt

Contakt er et musikkalbum med Madcon, utgitt den 22. juni 2012. Dette er Madcons første norskspråklige plate.
Regjering

Regjering betyr dels selve virksomheten som handler om å styre et land, og betegner i tillegg en forsamling av regjeringsmedlemmer. Hvem som er medlemmer av en regjering varierer sterkt mellom ulike stater og i tid. I mange stater (herunder delstater) er regjeringen et råd underlagt statssjefen som har til formål å utføre det politiske styret. Regjeringer ledes av en regjeringssjef, som kan være statssjefen selv eller en annen person (kalt bl.a. statsminister, premierminister eller lignende). Dessuten består regjeringer i de fleste moderne stater av et antall ministre som hver leder et ministerium.
Regjeringer innsettes vanligvis av statssjefen, og må i parlamentariske systemer normalt ha støtte av majoriteten i nasjonalforsamlingen.
I noen stater er det eksempler på at bare en person forestod regjeringen, dvs. styrte landet.
Akwamu

Akwamu var en stat grunnlagt av akanerne i dagens Ghana som eksisterte på 1600- og 1700-tallet. Befolkningen som opprinnelig kom fra bystaten Bono og slo seg ned i Twifo-Heman. 1693 var det folkegruppen Akwamu som ved listighet sikret seg kontrollen over det danske fortet Christiansborg i et helt år. De lot seg kjøpe ut med varer for 3000 riksdaler, men tok med seg fortets nøkkelknippe i triumf.
Magekreft

Magekreft er kreft i magesekken. I 2005 fikk 515 kvinner og menn i Norge kreft i magesekken. Flere menn enn kvinner blir rammet. (Kreftregisteret 2005)  
Magesekken er bygd opp av kraftige muskler, og på innsiden er den kledd med slimhinner. Spiserøret fører ned i magesekken og videre fra magesekken går tolvfingertarmen. Magesekken produserer cirka to liter magesaft hver dag. Denne væsken hjelper til å bryte ned maten vi spiser.

Årsaker

Det er fortsatt ikke dokumentert sikre årsaker til utvikling av kreft i magesekken.
Trolig er kostholdet den viktigste årsaken. Man regner med at et høyt forbruk av saltet og/eller røkt mat, både kjøtt og fisk, og et samtidig lavt inntak av A og C vitamin kan øke risikoen for kreft i magesekken. Gjentatte infeksjoner med bakterien Helicobacter pylori ser ut til å påvirke utvikling av magesekkreft. I tillegg er røyking en disponerende faktor. 
Tidligere magesår med påfølgende operasjon (reseksjon) kan være en risikofaktor for kreftutvikling flere år etter inngrepet. 
Nitrosaminer, som kan dannes fra det kjemiske stoffet nitrat i matvarer og drikkevann, er også med på øke risikoen for denne type kreft.

Forekomst

Inntil 1988 var kreft i magesekken den hyppigste årsak til kreftdødsfall på verdensbasis. De siste 50 årene har det i hele den vestlige verden vært en jevn reduksjon av både dødsfall og forekomst av kreftsvulster i magesekken.

Behandling

Kirurgi er den vanligste behandlingsform for kreft i magesekken. For håp om varig helbredelse av magesekkreft må denne kunne opereres slik at det ikke er gjenværende svulstvev etter inngrepet. Det er ulike måter å operere magesekkreft på avhengig av hvor svulsten er lokalisert. Man kan operere bort bare svulsten eller fjerne hele magesekken. 
Etter operasjonen, hvor deler, eller hele magesekken er fjernet, er det påkrevet å endre spisevaner til mindre og hyppigere måltider. Pasienten skal ha B12-injeksjoner (B-vitamin) hver 3. mnd og ha daglig tilskudd av jern. Noen vil ha behov for tilskudd av pankreas enzymer som hjelper til med nedbrytning av maten i tarmen. Dersom milten blir fjernet, vil pasienten være mer utsatt for å få infeksjoner. Dette vil bli fulgt opp med vaksine noen uker etter operasjonen, samt kontroller for å måle antistoffnivået i forhold til eventuelt behov for flere vaksiner.
Cellegift alene har begrenset effekt på kreft i magesekken. Derimot kan cellegift behandling i forkant av operasjon øke sjansen for gode resultat der svulsten i utgangspunktet ikke lar seg operere. Målet er å få svulsten til å skrumpe slik at operasjon likevel er mulig.
Strålebehandling gis ikke mot magesekken fordi den først er effektiv mot sykdommen ved så høy stråledose at pasienten ikke ville tåle behandlingen pga bivirkninger. Strålebehandling kan gis som smertebehandling ved eks. spredning til skjelettet.
Eryphus

Utseende

Middelsstore, avlange trebukker, vanligvis farget i oransje og svart. De fleste av artene er svarte med oransje pronotum, men det er også noen som har guloransje sider på dekkvingene og mørkt pronotum, eller andre fargekombinasjoner. Antennene er tynne og lengre enn kroppen hos hannene, kortere enn kroppen hos hunnene. Pronotum har rundede sider, dekkvingene er parallellsidige.

Utbredelse

Slekten er utbredt i det sørlige Sør-Amerika (sørlige Brasil, Uruguay, Argentina og Chile).
Scream Bloody Gore

Bakgrunn

Siden 1984 hadde prosjektene Chuck Schuldiner var involvert i vært veldig ustabile, og bandmedlemmer kom og gikk. Ofte var Schuldiner alene igjen i bandet, og han flyttet mellom Orlando, Tampa, San Francisco og Toronto på leting etter nye medlemmer. I 1985 var han nok en gang i San Francisco, hvor han kom i kontakt med trommeslager Chris Reifert. De to fant tonen, og i april spilte de inn demoen Mutilation. Bandet hadde utgitt en rekke demoer i årene 1984 og 1985, som hadde blitt godt mottatt i metal-undergrunnen, men det var først med Mutilation at Death virkelig slo an. Bandet signerte platekontrakt med Combat Records, og entret studio i juli 1986.
Thomas Corwin

Biografi

Corwin deltok under den britisk-amerikanske krig i 1812, hvor han tjenestegjorde som wagon boy under general William Henry Harrisons armé. Corwin innledet senere sin karriere som advokat i Lebanon i Ohio, og ble tatt inn i advokatforeningen i 1817. I perioden mellom 1818 til 1828 var han aktor i Warren County. Mellom 1822 og 1823 samt i 1829 var han medlem av Ohio House of Representatives, som er underhuset i delstaten Ohios lovstiftende forsamling. Han var videre medlem av representantenes hus for whigpartiet i perioden 1831 til 1840, før han deretter ble valgt som guvernør av Ohio i 1840 etter at Corwin hadde beseiret den sittende guvernøren Wilson Shannon. Han satt likevel bare i to år før han tapte mot Shannon under guvernørvalget i 1842.

Finansminister

I 1845 ble Corwin medlem av USAs senat for whigpartiet i Ohio, et embete han hadde til 1850. Han avgikk fra senatet etter å ha akseptert utnevnelsen til å bli landets neste finansminister under president Millard Fillmore i kort tid etter at president Zachary Taylor hadde avgått med døden. Corwin hadde sin tro på moderate tollsatser akkurat som han forgjenger William M. Meredith, men ville ikke gjøre noen drastiske endringer av frihandelsloven fra 1846. Ettersom kongressen ble kontrollert av Det demokratiske partiet var heller ikke drastiske lovendringer mulig. Corwin avgikk som finansminister i 1853 etter at demokratene gjenopptok regjeringsmakten.
Etter whigpartiets nedgang ble Corwin medlem av Det republikanske partiet, og som republikaner ble han igjen medlem av representantenes hus i perioden 1859 til 1861. Fra 1861 til 1864 var han USAs minister til Mexico, utnevnt av president Abraham Lincoln. Corwin var positiv til Mexico ettersom han som senator hadde ytret seg som en motstander av den meksikansk-amerikanske krigen. I 1861, rett før krigsutbruddet av den amerikanske borgerkrigen ett tillegg til USAs grunnlov som skulle forby andre tillegg til grunnloven som hadde med slaveri å gjøre, med det ønske om å forhindre krigsutbruddet. Corwins tillegg ble riktignok godkjent av kongressen, men delstatene rakk aldri å ta stilling til dette før krigen brøt ut. Corwin arbeidet som advokat i Washington D.C., hvor han døde den 18. desember 1865.
Chicken tikka masala

Chicken tikka masala er en britisk-indisk matrett.
Retten består av kyllingbiter tilberedt i tandoor og servert i en krydret saus som gjerne inneholder tomat og fløte.
Retten er av britisk-indisk opphav og stammer trolig fra 1970-årene. 
Ordet «tikka» betyr kryddermarinert kjøtt- eller grønnsaksbit og ordet «masala» krydder, krydderblanding.
13. serierunde i 1. divisjon fotball for menn 2015

13. serierunde i 1. divisjon fotball for menn 2015 ble innledet søndag 21. juni 2015 klokken 15.00 med kampen mellom Bærum og Fredrikstad på Sandvika stadion.
2. divisjon fotball for menn 2014, avdeling 4

2. divisjon fotball for menn, avdeling 4 2014 starter 21. april 2014 og ble avsluttet 25. oktober 2014. 
Follo rykket ned fra 1. divisjon 2013. Finnsnes, Medkila og Skeid rykket opp fra 3. divisjon 2013.
Vinneren av avdelingen rykker direkte opp til 1. divisjon. De tre siste lagene rykker ned til 3. divisjon.
Zoran

Etymologi

Zoran har opprinnelse som en maskulin form av kvinnenavnet Zora som på sørslavisk og vestslavisk betyr «daggry».
Grunnkretser i Halsa kommune

Grunnkretser i Halsa kommune er delområder og grunnkretser som seksjonerer Halsa kommune, Møre og Romsdal, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Vektorrom-modellen

Vektorrom-modellen også kjent som Term vektor-modellen er en algebraisk modell brukt for å representere tekstdokumenter (samt alle andre objekter) som vektorer bestående av identifikatorer, som for eksempel ved å bruke term vekt som parameterverdi. Modellen blir brukt blant annet innen informasjonsgjenfinning, indeksering, informasjonsfiltrering og relevansrangering.
Pongo de Manseriche

Pongo de Manseriche er et elvegjel i det nordvestre Peru. Gjelet markerer grensa mellom elva Marañóns løp i Andesfjellene og Amazonasbekkenet.
Pongo de Manseriche er 4,8 km langt og ligger like nedstrøms fra munningen av elva Santiago, og mellom denne og den gamle misjonsstasjonen Borja.
Vibraslap

En Vibraslap er et musikkinstrument som består av et stykke tre med løse nagler i, som er forbundet til en kule med en metalstang. Man slår kulen ned mot håndflaten, og naglene rasler så mot innsiden av trekassen. Dette hevdes å være en etterligning av kjeven til esler eller muldyr som innehar så løse tenner at det skrangler når man slår på den.
Vibraslap brukes særlig i salsamusikk.
Rue Notre-Dame-de-Bonne-Nouvelle

Rue Notre-Dame-de-Bonne-Nouvelle er en gate i 2. arrondissement i Paris.
Gaten begynner ved 19 rue Beauregard og slutter ved 21 boulevard de Bonne-Nouvelle.
Moldeheibakken

Tidlige hopprenn i Molde

Fram mot 1920 ble det hoppet i flere bakker i Molde. Et skirenn i MOIs stiftelsesår 1892 ble holdt i Sættemsbakken, mens året etter og i flere år framover ble det hoppet i Sivertbakken, som lå ved Sivert Reknæs' plass (Sivertplassen), i nærheten av Reknesparken. Også andre bakker ble brukt når snøforholdene var vanskelige, som Botnanbakken og Vardalen. I et renn i 1896 hadde Rudolf Tanner lengste hopp på 14 meter. Samme lengde ble oppnådd i et renn med dårlig deltakelse i Sivertbakken i 1901, som 500 tilskuere (tilsvarende nesten hver tredje av byens daværende befolkning) overvar.
Renn i 1908 og 1909 hadde lengste hopp på 20,5 og 26 meter, gjort av Paul Sponheim og Olaf Jordal, og i et hopp gjort etter rennet i 1911 nådde Paul Sponheim 35 meter. Hopprennene i 1910, 1911 og noen år framover ble holdt i Tågheibakken, der det under gode forhold kunne hoppes opp mot 40 meter.
Sjøpattedyr

Sjøpattedyr er en uensartet gruppe med pattedyr som har blitt tilpasset et liv i havet og tilbringer hele eller store deler av tiden i dette elementet.
Sjøpattedyrene består av tre homogene grupper med dyr, i prinsippet hvaler, seler og sjøkyr. Det eneste disse gruppene har til felles er at dyrene i dem nedstammer fra tidligere landpattedyr, som pustet luft og hadde lunger og gjennom evolusjon og morfologi ble tilpasset et liv i havet.
Nå finnes det også en rekke andre pattedyr som tilbringer storparten av livet i vann og derfor kan kalles marine pattedyr, men dyr som bever, nebbdyr og flodhest regnes altså ikke med blant sjøpattedyrene.

Oksygentilførsel

Det som gjør sjøpattedyrene, som har forbausende små lunger, i stand til å være lenge under vann er deres store oksygenlager. Oksygengassen fraktes rundt i blodet bundet til hemoglobin (som finnes i de røde blodcellene). Sjøpattedyrene har stort blodvolum i forhold til pattedyr på land. Dessuten inneholder hver volumenhet blod mange røde blodceller. I tillegg til dette inneholder musklene mye myoglobin, som kan lagre oksygen.
Yoshika Matsubara

Landslaget

Yoshika Matsubara ble tatt ut i japans tropp til Fotball under Sommer-OL 1996.
Trichogomphus zangi

Utseende

En stor (ca. 40 millimeter) og kraftig, tettbygd, blank, svart hornbille. Hannen har et langt og kraftig, pronotum er uthulet foran, med en rundet knøl i midten. Pronotum er rundet med kraftig, nettmasket mikroskulptur. Hunnen hos denne arten mangler horn på hodet, har bare en liten knøl, og pronotum er rundet uten noen horn eller uthulinger, svært grovt punktert foran og på sidene, glatt og blankt i midten. Dekkvingene hos begge kjønn er blanke, fint punkterte.

Utbredelse

Arten lever på Borneo.
Magaliella

Utseende

En middelsstor, slank, brunlig trebukk. Hodet, de to innerste leddene av antennene, pronotum og dekkvingene er mørkbrune, dekkvingene med lysere skråstriper. Resten av antennene og beina er gulaktige. Antennene er tynne og betydelig lengre enn kroppen. Pronotum er sylindrisk, med en skarp pigg på hver side et stykke bak midten. Dekkvingene er nesten jevnbrede, med en kort tann i spissen. Beina er temmelig lange, lårene litt fortykkede.

Levevis

Larvene lever i død ved, mest av løvtrær.

Utbredelse

Arten er kjent fra Brasil (Espirito Santo).
Higashi Niigata kraftverk

Higashi Niigata kraftverk er et varmekraftverk i prefekturet Niigata i Japan. Installert produksjonseffekt er 2790 MW fordelt på 2 x 595 MW og 2 x 800 MW blokker. Brenselkilden er naturgass i form av LNG. 
Operatør er energiselskapet Tohoku Electric Power. Anlegget ble påbegynt omkring 1980 og stod ferdig i 2006.
Domi

Historie

Bandet har siden 2003 deltatt i en del konkurranser, og har vunnet bl.a. den norske finalen i Global Battle of the Bands, NM i Rock og en konkurranse på NRK Pyro i 2008, som gav dem sjansen til å åpne for de meget kjente punkbandene Lagwagon og NOFX på Sentrum Scene i Oslo. Deres første innspilling var albumet Penis To Society, som aldri har blitt lagt ut for salg. Etter å ha spilt på scener som John Dee Live Club & Pub og Rockefeller Music Hall, hovedsakelig i hjembyen Oslo, ga bandet ut albumet Welcome To Annoying Town i 2008. Etter å ha turnert i England, dro bandet sommeren 2009 på en liten Europaturné i Sverige, Danmark, Tyskland, Nederland og Tsjekkia, der de blant annet spilte på Europas største Ska-festival; Mighty Sounds Festival.
Navnet skal uttales som den engelske setningen «do me» og er ment som et ordspill for «ta meg».